《寄别朱复之郎中》
宋代·郭祥正

我昔发溪口，君来具华筵。烛光射酒色，四座凝春烟。

饮阑赠嘉唱，响韵胜弹弦。闻君今解印，念我簿书挛。

不及姑溪流，会随千丈船。君才世无双，君名天下传。

五十试一州，治术如颍川。上方争政务，下诏稽汉宣。

谁能荐此人，惟贤乃知贤。聃聃范文正，道德诸公先。

辟君登幕府，师友金石坚。大匠忽云逝，美璞畴敢镌。

古来出林秀，多为风雨缠。明主往自结，献书玉墀前。

功名期待达，况当未衰年。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。